b"\n_START_ARTICLE_\nLa Col\xc3\xb2nia Jorba\n_START_SECTION_\nDescripci\xc3\xb3\n_START_PARAGRAPH_\n\xc3\x89s situada al sud-est del terme municipal de Calders, aig\xc3\xbces avall del riu Calders, a un quil\xc3\xb2metre de Navarcles. S'hi arriba per la carretera que surt de la N-141, prop del km 11, en direcci\xc3\xb3 sud._NEWLINE_La col\xc3\xb2nia es troba en un meandre del riu Calders, cosa que determina una planta allargada, amb diferents nivells formant terrasses que aprofiten al m\xc3\xa0xim l'espai. Disposa de tres naus industrials, resclosa, canal i una turbina, diverses construccions amb habitatges per als treballadors i galliners. L'edifici principal d'habitatges forma un cos allargat de quatre plantes, fet de pedra a la base i acabat amb totxo. A la part posterior tenen galeries, que comuniquen amb els galliners mitjan\xc3\xa7ant dos passos a nivell. Als baixos de l'edifici hi havia hagut les botigues i els diferents serveis que oferia la col\xc3\xb2nia. Els pisos havien comen\xc3\xa7at a reformar-se quan l'empresa va tancar. Entrant a l'esquerra, hi ha l'antiga resid\xc3\xa8ncia per treballadors forans, on hi ha tamb\xc3\xa9 la capella. Adossat a aquest edifici n'hi ha un altre que acollia la fusteria, manyaneria i despatxos. La casa del director \xc3\xa9s fora del recinte, al costat de la carretera. L'estat de conservaci\xc3\xb3 del conjunt \xc3\xa9s regular._NEWLINE_La col\xc3\xb2nia havia disposat de serveis com forn de pa, botiga, escola, caf\xc3\xa8, barberia, carnisseria, capella, etc.\n_START_SECTION_\nHist\xc3\xb2ria\n_START_PARAGRAPH_\nL'any 1892, l'empresari manres\xc3\xa0 Pere Jorba i Gass\xc3\xb3, impulsor de grans iniciatives, comen\xc3\xa7\xc3\xa0 a construir la f\xc3\xa0brica, que aviat es convertiria en una aut\xc3\xa8ntica col\xc3\xb2nia industrial. La construcci\xc3\xb3 de la f\xc3\xa0brica, habitatges i serveis de la col\xc3\xb2nia Jorba dur\xc3\xa0 cinc anys. Els treballadors procedien de Talamanca, Mura, Navarcles i Monistrol de Calders. L'any 1906 es constru\xc3\xad la central el\xc3\xa8ctrica, a prop de la col\xc3\xb2nia. L'any 1914 hi havia una quadra de 200 telers i una altra de nova edificaci\xc3\xb3 on hi havia instal\xc2\xb7lada la secci\xc3\xb3 de preparaci\xc3\xb3. El 1903 s'hi va instal\xc2\xb7lar una comunitat de monges del Sagrat Cor. Gestionaven una resid\xc3\xa8ncia per a treballadors que venien de fora, la qual oferia allotjament, \xc3\xa0pats, guarderia... Tamb\xc3\xa9 administraven la botiga, que abans estava comunicada amb la resid\xc3\xa8ncia mitjan\xc3\xa7ant un pas aeri. Hi havia hagut una escola a c\xc3\xa0rrec de les monges i el capell\xc3\xa0, que va funcionar fins a l'any 1975 m\xc3\xa9s o menys. Els diumenges es feia ball al caf\xc3\xa8 de la col\xc3\xb2nia, primer amb un piano de m\xc3\xa0 i m\xc3\xa9s tard amb una gramola. Tamb\xc3\xa9 hi havia una sala on feien teatre (a l'edifici de la resid\xc3\xa8ncia). A la d\xc3\xa8cada dels 60 s'inici\xc3\xa0 una reestructuraci\xc3\xb3 de la col\xc3\xb2nia i s'ampliaren les naus fabrils. S'hi instal\xc2\xb7l\xc3\xa0 una moderna secci\xc3\xb3 d'un centenar de telers. En aquest moment hi havia 120 treballadors. M\xc3\xa9s endavant la f\xc3\xa0brica pass\xc3\xa0 a ser explotada per la companyia Ind\xc3\xbastries Jorba Mir SA fins a l'any 1981 en qu\xc3\xa8 l'empresa va tancar. Actualment les naus s\xc3\xb3n utilitzades per diverses empreses de dimensions m\xc3\xa9s petites._NEWLINE_Viladecavalls de Calders t\xc3\xa9 el seu origen a l'alta edat mitjana, format, en principi, per un grupuscle de cases disseminades, m\xc3\xa9s o menys agrupades al voltant d'un tur\xc3\xb3, empla\xc3\xa7ament primitiu de l'esgl\xc3\xa9sia parroquial de Sant Pere de Viladecavalls, coneguda des del 965, avui abandonada."